Róbert Ísak Jónsson, sundmaður, og Arna Sigríður Albertsdóttir, handahjólreiðakona, kepptu á Ólympíumóti fatlaðra í Tókýó í nótt og í morgun. Róbert Ísak gerði sér lítið fyrir og bætti Íslandsmet í sinni síðustu grein á leikunum.
Róbert Ísak varð sjötti í úrslitum 200 metra fjórsunds í flokki SM14 í morgun en þetta var síðasta grein hans á leikunum. Róbert kom sjöundi inn í úrslitin og bætti bæði tíma sinn frá því í undanrásunum og Íslandsmet sitt umtalsvert í úrslitasundinu. Róbert komst inn í úrslit á tímanum 2:15,37 og varð annar í sínum riðli. Í úrslitunum synti hann á 2:12,89 og stórbætti sitt eigið Íslandsmet sem var fyrir daginn í dag 2;14,16 mínútur.
Arna Sigríður Albertsdóttir, handahjólreiðakona, keppti í tímatöku í flokki H1-3 í nótt og lauk keppni í 11. sæti á tímanum 48:22,33. Á morgun keppir hún svo í götuhjólreiðum. Arna segir hjólabrautina í Tókýó hafa verið krefjandi og tekið verulega í.
Íslenska karlalandsliðið í körfubolta karla mun mæta Ítalíu, Rússlandi og Hollandi í undankeppni HM 2023. Dregið var í riðla í morgun en undankeppnin hefst í nóvember. Þrjú lið af fjórum í hverjum riðli komast áfram í aðra umferð keppninnar þar sem þrjú önnur lið úr öðrum riðli bætast við. Þegar þeirri umferð er lokið fara þrjú efstu liðin áfram á lokamót HM sem fram fer á Filippseyjum, í Indónesíu og í Japan.
Tveir Íslendingar kepptu á Ólympíumóti fatlaðra í Tókýó í nótt og í morgun. Róbert Ísak Jónsson, sundmaður, gerði sér lítið fyrir og bætti Íslandsmet í síðustu grein sinni á leikunum. 